b'\n_START_ARTICLE_\nJonas Juraitis\n_START_PARAGRAPH_\nJonas Juraitis (1926\xc2\xa0m. gegu\xc5\xbe\xc4\x97s 12 d. Vilkavi\xc5\xa1kio apskrities Alvito vals\xc4\x8diais _NEWLINE_Boblaukio kaime\xc2\xa0\xe2\x80\x93 2010\xc2\xa0m. spalio 30 d. \xc5\xa0veicarijos Val\xc4\x97s kantono Brigo apskrities Termeno miestelyje)\xc2\xa0\xe2\x80\x93 Romos katalik\xc5\xb3 kunigas, teologas ir pedagogas, sielovados darb\xc4\x85 dirb\xc4\x99s \xc5\xa0veicarijoje ir Lietuvoje.\n_START_SECTION_\nBiografija\n_START_PARAGRAPH_\n\xc4\xaegij\xc4\x99s brandos atestat\xc4\x85, \xc4\xafstojo \xc4\xaf Vilkavi\xc5\xa1kio kunig\xc5\xb3 seminarij\xc4\x85. Po met\xc5\xb3, art\xc4\x97jant Antrojo pasaulinio karo frontui, pasitrauk\xc4\x97 \xc4\xaf vakarin\xc4\x99 Vokietijos dal\xc4\xaf. Mokslus t\xc4\x99s\xc4\x97 Eich\xc5\xa1tato vyskupijos Auk\xc5\xa1tesniojoje teologijos filosofijos mokykloje ir kunig\xc5\xb3 seminarijoje. Nuo 1945 m. Popie\xc5\xbei\xc5\xa1kajame Grigaliaus universitete studijavo Filosofijos, o 1947\xe2\x80\x931953 m. \xe2\x80\x93 Teologijos fakultetuose, studijas baig\xc4\x97 teologijos ir filosofijos licenciat\xc5\xb3 laipsniais. 1950 m. spalio 10 d. Romoje \xc4\xaf\xc5\xa1ventintas kunigu, nuo 1951 m. buvo \xc5\xa0veicarijos lietuvi\xc5\xb3 bendruomen\xc4\x97s kapelionas. 1955 m. apgyn\xc4\x97 asketin\xc4\x97s teologijos moksl\xc5\xb3 doktorat\xc4\x85 tema \xe2\x80\x9eKaip Ba\xc5\xbeny\xc4\x8dia vertina kandidat\xc5\xb3 \xc4\xaf palaimintuosius da\xc5\xbenai keistokas priemones, siekiant auk\xc5\xa1\xc4\x8diausio doryb\xc4\x97s laipsnio\xe2\x80\x9d. Nuo 1957 m. trylika met\xc5\xb3 d\xc4\x97st\xc4\x97 teologij\xc4\x85 ir filosofij\xc4\x85 Siono kunig\xc5\xb3 seminarijoje (\xc5\xa0veicarijos Val\xc4\x97 kantonas), o 1962\xe2\x80\x931991 m. \xe2\x80\x93 Mokytoj\xc5\xb3 seminarijoje ir Valstybin\xc4\x97je gimnazijoje Brigo mieste (Val\xc4\x97 kantonas).    _NEWLINE_1992\xe2\x80\x932002 m. buvo Vytauto Did\xc5\xbeiojo universiteto Katalik\xc5\xb3 teologijos fakulteto kviestiniu profesoriumi, i\xc5\xa1rinktas Vytauto Did\xc5\xbeiojo universiteto senatoriumi, Katalik\xc5\xb3 teologijos fakulteto tarybos nariu ir fakulteto doktorant\xc5\xabros komiteto pirmininku. D\xc4\x97st\xc4\x97 ir Vilniaus universitete, Vilniaus \xc5\xa1v. Juozapo, Vilkavi\xc5\xa1kio vyskupijos palaimintojo Jurgio Matulai\xc4\x8dio bei Kauno kunig\xc5\xb3 seminarijose. Socialin\xc4\x97mis, teologin\xc4\x97mis ir filosofin\xc4\x97mis temomis \xc4\xafvairiuose leidiniuose paskelb\xc4\x97 daugyb\xc4\x99 straipsni\xc5\xb3, pasira\xc5\xa1ydamas slapyvard\xc5\xbeiu Fater Leo._NEWLINE_1998 m. \xc5\xa0veicarijoje \xc4\xafk\xc5\xabr\xc4\x97 Fond\xc4\x85 Lietuvos sielovadai (vok. Seelsorge Litauen) remti. Ir po kunigo mirties, nelie\xc4\x8diant sukaupto kapitalo, \xc5\xa1is fondas Lietuvos sielovadai kasmet skiria apie 30 000 \xc5\xa0veicarijos frank\xc5\xb3: organizacija finansi\xc5\xa1kai padeda lietuviams kunigams ir parapijoms, siun\xc4\x8dia l\xc4\x97\xc5\xa1as Popie\xc5\xbei\xc5\xa1kajai lietuvi\xc5\xb3 \xc5\xa0v. Kazimiero kolegijai Romoje.'